Vrou dood ná betogers naby Witbank oprukBetogers het ‘n winkelsentrum gebrand en geplunder. (Foto: verskaf) ŉ Vrou is Maandag noodlottig gewond nadat gewelddadige optogte dieselfde dag naby Witbank in Mpumalanga uitgebreek het. Die betogings spruit glo uit ontevredenheid onder inwoners van KwaGuqa oor die voortslepende kragonderbrekings in die gebied. Dit is nie duidelik of die betogings teen Dinsdagoggend voortgesit is nie, maar die polisie is in die gebied en monitor die situasie. Brig. Selvy Mohlala, polisiewoordvoerder, het wel Dinsdag bevestig dat ŉ 50-jarige vrou die vorige dag in die omgewing doodgeskiet is. “Ons is nog nie seker wie die vrou geskiet het nie, maar die polisie ondersoek haar dood, asook twee ander mense wat glo terselfdertyd beseer is. ŉ Ondersoek is ook begin na die bewerings dat ŉ polisiebeampte verantwoordelik is vir die vrou se dood en die ander twee se beserings,” sê hy. Inwoners het gister in hordes die strate ingevaar en verwoesting gesaai. Betogers het ‘n winkelsentrum gebrand en geplunder. (Foto: verskaf) Volgens Mohlala het die verwoesting gisteraand ŉ hoogtepunt bereik toe betogers ŉ Pick n Pay in uitbreiding 5 van KwaGuqa aan die brand gesteek het. Die betrokke winkel is ook grootskaals geplunder. Twee mense is reeds vir die verwoesting in hegtenis geneem en ŉ saak van openbare geweld is aanhangig gemaak. Die betogers het ook die N4 naby KG Mall vroeër die dag versper wat tot ŉ reuse-oponthoud op die snelweg gelei het. Die puin op dié deel van die snelweg is egter gisteraand al opgeruim. “Die polisie monitor die gebied, maar versoek motoriste om versigtig te wees wanneer daar op die N4 naby die sentrum gery word.” Volgens die inligting wat tot die polisie se beskikking is, het die onluste uitgebreek weens inwoners se ontevredenheid met kragonderbrekings die afgelope paar weke in die gebied. Die ontevredenheid het eindelik daartoe gelei dat die gebied se in- en uitgange glo met klippe en brandende bande versper is. Maroela Media het ŉ navraag aan die Emalahleni -plaaslike munisipaliteit gestuur, maar wag nog op terugvoer oor die omvang van die kragkrisis. “Lede van die polisie werk saam met ander wetstoepassingsagentskappe om te verseker dat die situasie bestendig word,” sê Mohlala. Lt.genl. Semakaleng Daphney Manamela, provinsiale polisiekommissaris, het intussen kalmte in die gebied versoek.